text: Flyene flyver normalt mellem Paris og Billund
  14 november 2015 kl. 08.14
  I løbet af lørdagen ankommer to fly til Billund fra Paris – et flyver den modsatte vej. Terrorangrebet får altså ingen betydning for flytrafikken. 
  Flyene mellem Paris og Billund kommer til at flyve normalt, oplyser Billund Lufthavn lørdag til TV SYD. Fredag aften skete der ellers en række skyderier og eksplosioner i Frankrigs hovedstad, Paris, ved et terrorangreb, hvor mindst 120 er døde.
  Klokken 14.50 ankommer det første fly fra Paris til Billund Lufthavn efter angrebet, mens der kl. 22.25 lørdag atter lander et fly på landingsbanen i Billund.
  Ind i mellem de to ankomster flyver et enkelt fly også den modsatte vej. Flyet letter kl. 15.25 fra Billund og ankommer til Charles de Gaulle Airport i Paris små to timer senere.
  Terrorangrebet fredag kommer altså ikke til at påvirke flytrafikken.
  